Jy is nie minderwaardig | Netwerk24
Deur Stephan Joubert 31 Maart 2020 05:00
"Jy ly aan 'n minderwaardigheidskompleks." Dít het ek 'n onderwyser eenkeer vir 'n klasmaat hoor sê. Dit het vir my na 'n ernstige siekte geklink. Ek het gewonder of 'n mens daaraan kan doodgaan. Inderdaad! Nou ja, dalk nie fisiek nie, maar innerlik wel.
Om minder waarde in jou eie oë te hê as wat die Here aan jou toeken, of as wat jy jouself behoort toe te reken, is pure lyding. Boonop is dit onnodig. Sulke komplekse steel die vreugde van die lewe onder jou uit.
Hoor hier, jy is nie minder werd as enigiemand anders nie. Moenie dat die lewe, of ander mense, of jyself dit jou probeer wysmaak nie. Trouens, jou waarde is só hoog dat Jesus jou raak gekyk het toe Hy ons almal se seer en gemors op sy eie skouers gelaai het by Golgota. Jou waarde is só hoog dat God jou op jou naam ken omdat jy glo. Jy is kosbaar. Punt!